Ο **Βολκάν Καχραμάν** (γερμανικά: *Volkan Kahraman*, 10 Οκτωβρίου 1979 - 8 Φεβρουαρίου 2023) ήταν Αυστριακός διεθνής ποδοσφαιριστής. Κατά τη διάρκεια της αθλητικής του καριέρας αγωνιζόταν ως επιτελικός και πλάγιος μέσος, ενώ μετά την απόσυρσή του από την ενεργό δράση ασχολήθηκε με την προπονητική. Δολοφονήθηκε στις 8 Φεβρουαρίου του 2023 στη Βιέννη από πρώην συνεργάτη του λόγω προσωπικών διαφορών.

Ποδοσφαιρική καριέρα
--------------------

### Σε συλλογικό επίπεδο

Ο Καχραμάν γεννήθηκε το 1979 στη Βιέννη και ήταν τουρκικής καταγωγής. Το 1988 εντάχθηκε στα τμήματα υποδομής της Αούστρια Βιέννης και το 1995 μεταπήδησε στη Φέγενορντ. Πραγματοποίησε το ντεμπούτο του στην ολλανδική ομάδα σε αγώνα πρωταθλήματος της σεζόν 1997/98 επί Λίο Μπενάκερ. Ωστόσο δεν κατάφερε να σταθεροποιηθεί στο ρόστερ του συλλόγου, με αποτέλεσμα αρχικά την παραχώρησή του με τη μορφή δανεισμού στην Εξέλσιορ και κατόπιν την αποδέσμευσή του.

Το 2000 αποκτήθηκε από την Τράμπζονσπορ, η οποία με τη σειρά της τον παραχώρησε δανεικό στην Ερζούρουμσπορ. Με την ομάδα του Ερζερούμ κατέγραψε 11 συμμετοχές στην Α΄ Κατηγορία του Τουρκικού Πρωταθλήματος για τη σεζόν 2000/01 και ακολούθως επέστρεψε στην Τράμπζονσπορ, από όπου όμως αποδεσμεύτηκε τον Ιούλιο του 2001. Στη συνέχεια επέστρεψε στην Αυστρία, αγωνιζόμενος για μια διετία στην Πάσινγκ, με την οποία την πρώτη σεζόν κατέκτησε το πρωτάθλημα της δεύτερης κατηγορίας.

Οι εμφανίσεις του κατά την επόμενη αγωνιστική περίοδο οδήγησαν στην κλήση του στην Εθνική Αυστρίας αλλά και στη μεταγραφή του τον Ιανουάριο του 2003 στην Αούστρια Βιέννης, τον σύλλογο στον οποίο είχε πραγματοποιήσει τα πρώτα του ποδοσφαιρικά βήματα. Με την ολοκλήρωση των αγωνιστικών υποχρεώσεων, ο Καχραμάν πανηγύρισε την κατάκτηση του εγχώριου νταμπλ.

Τα επόμενα χρόνια αγωνίστηκε με τη σειρά στις Αούστρια Σάλτσμπουργκ, Σκόντα Ξάνθη, ΛΑΣΚ (δύο θητείες) και Πάσινγκ, ενώ πέρασε την τελευταία περίοδο της καριέρας του σε ομάδες των χαμηλότερων κατηγοριών της Αυστρίας (στις SK Schwadorf, SC Eisenstadt, Φιρστ Βιέννα, Favoritner AC και UFC Purbach). Μετά το τέλος της επαγγελματικής του καριέρας το 2009, συνέχισε να αγωνίζεται σε ερασιτεχνικό επίπεδο μέχρι και το 2015.

### Εθνική ομάδα

Τον Αύγουστο του 2002, ο Καχραμάν πραγματοποίησε την παρθενική του εμφάνιση με την Εθνική Αυστρίας σε φιλική αναμέτρηση εκτός έδρας ενάντια στην Ελβετία (ήττα με 3-2). Συνολικά κατέγραψε τρεις συμμετοχές με το εθνόσημο, όλες εντός του 2002.

Μετέπειτα πορεία
----------------

Παρά την απόσυρσή του από την ενεργό δράση, ο Καχραμάν παρέμεινε στον χώρο του ποδοσφαίρου ως προπονητής σε ομάδες χαμηλών κατηγοριών της Αυστρίας. Δολοφονήθηκε στις 8 Φεβρουαρίου του 2023 σε προάστιο της Βιέννης, έπειτα από λογομαχία με πρώην συνεργάτη του, ο οποίος τον πυροβόλησε και στη συνέχεια αυτοκτόνησε.

Παραπομπές
----------

1. 1 2  «Volkan Kahraman (43), oud-speler van Feyenoord en Excelsior, doodgeschoten in Wenen». *ad.nl* (στα Ολλανδικά). AD. 9 Φεβρουαρίου 2023. Ανακτήθηκε στις 9 Απριλίου 2023.
2. 1 2  «Volkan Kahraman». *tff.org* (στα Αγγλικά). Turkish Football Federation. Ανακτήθηκε στις 9 Απριλίου 2023.
3. 1 2 3 4  «Volkan Kahraman». *national-football-teams.com* (στα Αγγλικά). National Football Teams. Ανακτήθηκε στις 9 Απριλίου 2023.
4. ↑  «Ξάνθη: Νέα ενίσχυση». *contra.gr*. CONTRA. 16 Ιανουαρίου 2004. Ανακτήθηκε στις 9 Απριλίου 2023.
5. ↑  «ΞANΘH - XAΛKHΔΟNA: H διαμάχη θα συνεχιστεί στα δικαστήρια». *tanea.gr*. ΤΑ ΝΕΑ. 10 Νοεμβρίου 2004. Ανακτήθηκε στις 9 Απριλίου 2023.
6. ↑  «Νεκρός ο άλλοτε παίκτης της Ξάνθης, Καχραμάν - Τον πυροβόλησαν στο κεφάλι». *sport-fm.gr*. ΣΠΟΡ FM 94.6. 9 Φεβρουαρίου 2023. Ανακτήθηκε στις 9 Απριλίου 2023.
7. ↑  «Πυροβόλησαν και σκότωσαν τον πρώην παίκτη της Ξάνθης». *star.gr*. STAR.GR. 9 Φεβρουαρίου 2023. Ανακτήθηκε στις 9 Απριλίου 2023.

Εξωτερικοί σύνδεσμοι
--------------------

* «Volkan Kahraman». *national-football-teams.com* (στα Αγγλικά). National Football Teams.